02019D0615 — DA — 29.06.2020 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE (FUSP) 2019/615

af 15. april 2019

om Unionens støtte til aktiviteter forud for gennemgangskonferencen i 2020 mellem parterne i traktaten om ikkespredning af kernevåben (NPT)







Artikel 1

1. For at sørge for at elementerne i EU's WMD-strategi fra 2003 får omgående og praktisk anvendelse, støtter Unionen aktiviteter, der har til formål at opretholde og bevare NPT's integritet gennem et afbalanceret fokus på NPT's tre lige vigtige og gensidigt støttende søjler: nedrustning, ikkespredning og anvendelse af kerneenergi til fredelige formål.

2. For at nå det i stk. 1 omhandlede mål støtter Unionen outreachaktiviteter, som udføres af ledelsen af gennemgangskonferencen i 2020:

a) tre tematiske seminarer for de deltagende stater om kernevåbennedrustning, ikkespredning af kernevåben og fredelig anvendelse af kerneenergi

b) op til fire regionale møder i Asien-Stillehavsområdet, Afrika, Latinamerika og Caribien samt Mellemøsten og

c) to sideløbende arrangementer under 74. møde i Generalforsamlingens 1. Komité og under NPT-gennemgangskonferencen i 2020.

Bilaget indeholder en beskrivelse af projektet.

Artikel 2

1. Unionens højtstående repræsentant for den fælles udenrigs- og sikkerhedspolitik (den højtstående repræsentant) har ansvaret for gennemførelsen af denne afgørelse.

2. Gennemførelsen af det projekt, der er omhandlet i artikel 1, stk. 2, varetages af De Forenede Nationers Kontor for Nedrustningsanliggender (i det følgende UNODA).

Artikel 3

1. Det finansielle referencebeløb for gennemførelsen af det projekt, der er omhandlet i artikel 1, stk. 2, er på 1 299 883,68 EUR.

2. De udgifter, der finansieres med det beløb, som er anført i stk. 1, forvaltes i overensstemmelse med de procedurer og regler, der gælder for Unionens budget.

3. Kommissionen overvåger, at det finansielle referencebeløb, der er omhandlet i stk. 1, forvaltes korrekt. Med henblik herpå indgår den en finansieringsaftale med UNODA. Det skal fremgå af aftalen, at UNODA sikrer, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med processen og om datoen for indgåelse af nævnte finansieringsaftale.

Artikel 4

Den højtstående repræsentant aflægger regelmæssigt og mindst en gang om året rapport til Rådet om gennemførelsen af denne afgørelse på grundlag af rapporter udarbejdet af UNODA. Disse rapporter danner grundlag for Rådets evaluering. Kommissionen aflægger rapport om de finansielle aspekter af gennemførelsen af det projekt, der er omhandlet i artikel 1, stk. 2.

Artikel 5

1. Denne afgørelse træder i kraft på dagen for vedtagelsen.

▼M1

2. Denne afgørelse udløber 24 måneder efter indgåelsen af finansieringsaftalen omhandlet i artikel 3, stk. 3, eller seks måneder efter datoen for dens vedtagelse, hvis der ikke er indgået en finansieringsaftale inden for denne periode.

▼B









BILAG

1. MÅL

NPT-gennemgangskonferencen i 2020 bliver meget vigtig for ordningen for ikkespredning af kernevåben. Den Europæiske Union anerkender NPT som hjørnestenen i den samlede ordning for ikkespredning af kernevåben og som det afgørende grundlag for den fortsatte atomnedrustning i overensstemmelse med artikel VI samt et vigtigt led i den øgede udvikling af anvendelsen af kerneenergi til fredelige formål.

Siden 2017 har formændene for møderne i NPT's forberedende komité arbejdet på at skabe kontinuitet mellem den forberedende komités møder i gennemgangscyklussen, herunder gennem udvikling af tematisk fælles fodslag og gennem en række regionale konsultationer i Asien-Stillehavsområdet, Afrika og Latinamerika. Staterne i de pågældende regioner har taget godt imod disse konsultationer, fordi de giver adgang for eksperter i hovedstæderne til den forberedende komités formænd og mulighed for dialog for stater, der ikke har ressourcer til at have store delegationer i New York, Genève eller Wien, og vigtige lejligheder til at drøfte centrale regionale prioriteter. Disse konsultationer har bidraget betydeligt til drøftelserne i de formelle NPT-miljøer.

Målet med dette projekt kan støttes ved at bygge videre på og forbedre det arbejde, som formændene for møderne i den forberedende komité i 2017 og 2018 udførte, gennem en global konsultationsproces, der involverer de stater, der er parter i NPT, den indstillede formand for NPT-gennemgangskonferencen i 2020 og formændene for møderne i den forberedende komité. Dette projekt vil fremme forberedelserne forud for konferencen, støtte ledelsen i at forstå nuancerne i de deltagende staters holdninger og opnå deres tillid og fremme dialog mellem de deltagende stater og den indstillede formand om, hvordan hindringer for succes i 2020 kan overvindes.

Vigtigste mål:

1. at opnå en forståelse for bekymringer og prioriteter med henblik på NPT-gennemgangscyklussen i 2020 på grundlag af drøftelser på møderne i den forberedende komité i 2017, 2018 og 2019, herunder bekymringer og prioriteter set ud fra et regionalt perspektiv, og at bidrage til deres effektive formulering af bekymringer og prioriteter på NPT-gennemgangskonferencen i 2020

2. at gøre opmærksom på hindringer samt på potentielle områder for konvergens på baggrund af de mange fordele, som NPT giver, bl.a. gennem inkorporering af en bredere vifte af synspunkter fra f.eks. tekniske eksperter fra reguleringsorganer og videnskabelige fakulteter og beslutningstagere såsom parlamentarikere

3. at skabe tillid og tiltro mellem staterne og den indstillede formand for at udvikle de stærke forbindelser, der kræves for at opnå et vellykket resultat af NPT-gennemgangskonferencen i 2020

4. at tilskynde til fleksibilitet og kompromis fra staternes side som tilgang til NPT-gennemgangskonferencen i 2020 og at få idéer til, både hvordan der opnås fælles fodslag, og hvordan uenigheder overvindes

5. at udvikle input til en køreplan for, hvordan der opnås et vellykket resultat på NPT-gennemgangskonferencen i 2020, herunder mulige tiltag og henstillinger med henblik på fuld gennemførelse af NPT.

2. BESKRIVELSE AF AKTIVITETERNE

Unionens projekt til støtte for NPT-gennemgangskonferencecyklussen i 2020 vil omfatte:

a) tematiske seminarer for de deltagende stater på tværs af NPT's tre søjler: kernevåbennedrustning, ikkespredning af kernevåben og anvendelse af kerneenergi til fredelige formål — tre tematiske seminarer, i Genève (nedrustning), New York (ikkespredning) og Wien (anvendelse til fredelige formål), henvendt til regeringsrepræsentanter, eksperter, den akademiske verden, civilsamfundet og erhvervslivet.

b) regionalt outreach ved ledelsen af NPT-gennemgangskonferencen i 2020 — afholdelse af op til fire regionale møder i Asien-Stillehavsområdet, Afrika, Latinamerika og Caribien samt Mellemøsten.

c) sideløbende arrangementer — to sideløbende arrangementer, som skal afholdes under 74. møde i Generalforsamlingens 1. Komité og NPT-gennemgangskonferencen i 2020.

Disse elementer beskrives nærmere nedenfor.

2.1. Tematiske seminarer

2.1.1. Formål

Formålet med hvert tematisk seminar er at øge bevidstheden om udfordringerne og mulighederne, inden for NPT's tre søjler. Seminarerne vil navnlig søge at fremhæve de mange fordele, der allerede er opnået med NPT, og behovet for at opretholde disse fordele. Seminarerne vil også søge at udarbejde elementer til praktiske tiltag og henstillinger med henblik på at opnå konsensus i 2020.

2.1.2. I projektet vil tre seminarer blive afholdt:

Som bemærket vil hvert seminar omhandle en af søjlerne i NPT: nedrustning, ikkespredning og anvendelse af kerneenergi til fredelige formål. Ud over drøftelse af de indbyrdes forbindelser mellem de tre søjler vil drøftelserne omfatte, men vil ikke være begrænset til: opfyldelse af de tilsagn, der er givet i tidligere gennemgangscyklusser, brobygning over meningsforskellene med hensyn til, hvordan en verden uden kernevåben opnås og opretholdes, styrkelse af ikkespredningsordningen, adgang til fordelene ved anvendelse af nuklear teknologi til fredelige formål, herunder med henblik på at lette opnåelsen af målene for bæredygtig udvikling og styrkelse af NPT-gennemgangsprocessen.

2.1.3. Format

Den indstillede formand vil orientere de deltagende stater om udviklingen inden for hver søjle og skitsere udfordringer og muligheder. Paneler bestående af regionale eksperter, eksperter fra relevante internationale organisationer, såsom Den Internationale Atomenergiorganisation (IAEA), og Organisationen for Traktaten om et Altomfattende Forbud mod Atomprøvesprængninger (CTBTO) og eksperter fra De Forenede Nationers Institut for Nedrustningsforskning (UNIDIR) vil blive indkaldt med henblik på at skabe diskussion og formulere idéer. Seminaret om anvendelse af kerneenergi til fredelige formål, der skal afholdes i Wien, vil også omfatte deltagelse af repræsentanter for nationale organer og strukturer, der beskæftiger sig med anvendelse af kerneenergi til fredelige formål.

Seminarerne vil derefter gå over til interaktive møder med spørgsmål og svar mellem den indstillede formand, de deltagende staters repræsentanter og eksperter.

2.1.4. Sted

De tre tematiske seminarer vil blive afholdt som følger: Genève (nedrustning), New York (ikkespredning) og Wien (anvendelse af kerneenergi til fredelige formål).

2.1.5. Tidspunkt

De tre tematiske seminarer vil finde sted efter tredje møde i den forberedende komité (den 29. april til den 10. maj 2019) under ledelse og koordineret af den indstillede formand for gennemgangskonferencen for NPT-gennemgangskonferencen i 2020. Datoerne for disse møder vil blive mellem maj 2019 og marts 2020 som fastsat efter tredje møde i den forberedende komité.

2.1.6. Gennemførelsesorganets ansvarsområder

Indholdsmæssig forberedelse:

UNODA vil i samråd med den indstillede formand udarbejde indholdet af seminarerne samt dagsordenen og udvælgelse af talere/eksperter.

Logistik og konferencetjenester:

UNODA vil udføre de logistiske forberedelser (reservere mødesteder og tilrettelægge catering, audiovisuelt udstyr, rejsearrangementer for deltagere og eksperter osv.) til de tematiske seminarer.

2.2. Regionale møder

2.2.1. Formål

Formålet med hvert regionalt møde er at øge forståelsen af den aktuelle situation, drøfte muligheder for samarbejde, skabe løsninger og etablere forbindelser for at lette en vellykket afslutning på NPT-gennemgangskonferencen i 2020.

2.2.2. Emner

De regionale møder i Asien-Stillehavsområdet, Afrika samt Latinamerika og Caribien vil omfatte alle tre NPT-søjler. De vil omhandle de vigtigste spørgsmål, der berører NPT og dens deltagende stater, på grundlag af drøftelserne på møderne i den forberedende NPT-komité i 2017, 2018 og 2019 og fremlægge disse spørgsmål set ud fra de respektive regionale prioriteter og bekymringer. Disse spørgsmål vil omfatte, men vil ikke være begrænset til: opfyldelse af de tilsagn, der er givet i tidligere gennemgangscyklusser, brobygning over meningsforskellene med hensyn til, hvordan en verden uden kernevåben opnås og opretholdes, styrkelse af ikkespredningsordningen, adgang til fordelene ved anvendelse af nuklear teknologi til fredelige formål, herunder med henblik på at lette opnåelsen af målene for bæredygtig udvikling og styrkelse af NPT-gennemgangsprocessen.

Det regionale møde i Mellemøsten vil specifikt omhandle gennemførelsen af NPT-resolutionen fra 1995 om oprettelse af en zone i Mellemøsten uden kernevåben og alle andre masseødelæggelsesvåben, herunder deres fremføringsmidler. De udfordringer, som dette spørgsmål udgør for et vellykket resultat af NPT-gennemgangskonferencen i 2020, kræver, at der afholdes et særskilt møde i denne region.

2.2.3. Format

De regionale møder vil tage form af interaktive konsultationer. På hvert regionalt møde vil den indstillede formand få mulighed for at redegøre for situationen vedrørende gennemgangscyklussen. Formanden vil derefter stille en række spørgsmål til staterne for at fremme en interaktiv situation med spørgsmål og svar.

Møderne vil også benytte paneler af regionale og tematiske eksperter, herunder eksperter fra relevante internationale organisationer, såsom Den Internationale Atomenergiorganisation (IAEA), Organisationen for Traktaten om et Altomfattende Forbud mod Atomprøvesprængninger (CTBTO) og De Forenede Nationers Institut for Nedrustningsforskning (UNIDIR), med henblik på at skabe diskussion og idéer.

2.2.4. Sted

De regionale møder skal støtte samspillet med regeringer fra bestemte regioner i forbindelse med forberedelsen til NPT-gennemgangskonferencen i 2020. Følgende fire regionale møder foreslås:







Lande i regioner/underregioner: Foreslået sted: Afrika Addis Abeba Latinamerika/Caribien Buenos Aires Asien-Stillehavsområdet Djakarta Mellemøsten Amman

2.2.5. Tidspunkt

De fire regionale møder vil blive afholdt i en tolvmåneders periode mellem marts 2019 og marts 2020. Den nøjagtige tidsplan og rækkefølge (dvs. rækkefølgen af de omfattede regioner) af de regionale møder vil blive fastlagt af gennemførelsesorganet i samråd med den indstillede formand for NPT-gennemgangskonferencen i 2020 og Unionen under hensyntagen til FN's nedrustningskalender. Hvert regionalt møde vil vare i op til to dage. Den indstillede formand for NPT-gennemgangskonferencen i 2020 vil lede de fire regionale møder.

2.2.6. Gennemførelsesorganets ansvarsområder

Indholdsmæssig forberedelse:

UNODA vil i samråd med formændene for de tre møder i den forberedende komité og under ledelse af den indstillede formand for NPT-gennemgangskonferencen i 2020 udarbejde indholdet af de regionale møder samt dagsordenen og udvælge af talere/eksperter.

Logistik og mødestøtte:

UNODA vil sammen med de regionale værtsstater udføre de logistiske forberedelser (reservere mødesteder og tilrettelægge catering, audiovisuelt udstyr, rejsearrangementer for deltagere og eksperter osv.) til de regionale møder.

2.3. Sideløbende arrangementer

To sideløbende arrangementer vil blive afholdt under henholdsvis 74. møde i Generalforsamlingens 1. Komité (oktober 2019) og NPT-gennemgangskonferencen i 2020. Det sideløbende arrangement, der skal afholdes i oktober 2019, vil give formændene for de tre møder i den forberedende komité og den indstillede formand lejlighed til at drøfte forberedelserne til NPT-gennemgangskonferencen i 2020. Det sideløbende arrangement, der skal afholdes under NPT-gennemgangskonferencen i 2020, vil give mulighed for at dele resultaterne af de tematiske seminarer og regionale møder og deres bidrag til forberedelserne til konferencen.

2.3.1. Gennemførelsesorganets ansvarsområder

Indholdsmæssig forberedelse:

UNODA vil i samråd med formændene for de tre møder i den forberedende komité og den indstillede formand for NPT-gennemgangskonferencen i 2020 udarbejde et idéoplæg til de sideløbende arrangementer samt dagsordenen og udvælge talere/eksperter.

Logistik og mødestøtte:

UNODA vil udføre de logistiske forberedelser (reservere mødesteder og tilrettelægge catering, audiovisuelt udstyr, rejsearrangementer for eksperter osv.) til de sideløbende arrangementer.

3. RAPPORTERING OG VURDERING

UNODA vil forelægge den højtstående repræsentant og Kommissionen en endelig finansiel og beskrivende rapport, som blandt andet indeholder indhøstede erfaringer, samt kortfattede rapporter efter hvert møde med fokus på nøglekonklusioner.

4. VARIGHED

Varigheden af gennemførelsen af projektet er 18 måneder.

5. EU-SYNLIGHED

UNODA skal træffe alle passende foranstaltninger for at gøre offentligt opmærksom på, at dette projekt er finansieret af Unionen. Unionens støtte vil blive fremhævet i offentlige og ikkeoffentlige præsentationer og briefinger ved den indstillede formand. Unionens støtte vil også blive anerkendt i indbydelser og andre dokumenter, der deles med deltagerne i de forskellige arrangementer. UNODA vil sikre, at Unionen vil være repræsenteret i forbindelse med alle arrangementer, der afholdes i henhold til denne afgørelse.

6. GENNEMFØRELSESORGAN

De Forenede Nationers Kontor for Nedrustningsanliggender (UNODA) vil få til opgave at gennemføre dette projekt. Gennemførelsen af dette projekt vil ske i overensstemmelse med en finansieringsaftale, der skal indgås af Europa-Kommissionen og UNODA.